《寄刘后村》
宋代·汤汉

唐朝空自贵宏词，科目何尝得退之。
掌制徒闻夸子厚，残篇仅见命敦诗。
堪嗟实录无完传，太息淮西有后碑。
寄语莆田紫薇老，文章盖世例如斯。

作者简介：饶州安仁人，字伯纪，号东涧。汤千从子。理宗淳祐四年进士。初为真德秀宾客，曾长象山书院。历上饶簿、国史实录院校勘、太学博士、秘书郎。上言尽用天下之财力以治兵，尽用天下之人才以强本。累官知隆兴府。度宗时，以端明殿学士致仕。卒年七十一。谥文清。有文集。